ORDE do 7 de agosto de 2013 pola que se establece a oferta de programas de cualificación profesional inicial en centros públicos na Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 14/08/2013

A Lei orgánica 1/1981, do 6 de abril, pola que se aprobou o Estatuto de autonomía de Galicia, e o Real decreto 1763/1982, do 24 de xullo, sobre o traspaso de funcións e servizos da Administración do Estado á Comunidade Autónoma de Galicia en materia de educación, recoñécenlle á nosa comunidade autónoma as competencias en materia de planificación, regulación e administración do ensino regrado en todos os seus niveis e graos, e nas súas modalidades e especialidades, consonte os preceptos emanados da Constitución e das leis que sexan de aplicación, competencias que na actualidade están asignadas á Consellería de Cultura, Educación e Ordenación Universitaria.
A Lei orgánica 2/2006, do 3 de maio, de educación, establece no seu artigo 30 que lles corresponde ás administracións educativas organizar programas de cualificación profesional inicial destinados a alumnos e alumnas maiores de 15 anos, feitos antes do 31 de decembro do ano de inicio do programa, para os cales se considere que é a mellor opción para alcanzar os obxectivos da etapa de educación secundaria obrigatoria, co fin de que alcancen competencias profesionais propias dunha cualificación de nivel 1 da estrutura actual do Catálogo nacional de cualificacións profesionais, así como de que teñan a posibilidade dunha inserción sociolaboral satisfactoria e de que amplíen as súas competencias básicas para proseguiren estudos nas diferentes ensinanzas.
A disposición adicional primeira da Orde do 13 de xullo de 2011 prevé que a Consellería de Cultura, Educación e Ordenación Universitaria determine anualmente a oferta de programas de cualificación profesional inicial na Comunidade Autónoma de Galicia.
De acordo coas competencias que ten conferidas, a Consellería de Cultura, Educación e Ordenación Universitaria
Artigo 1. Obxecto
Determinar a oferta formativa dos módulos do primeiro e do segundo curso dos programas de cualificación profesional inicial para o curso 2013/14, nos centros públicos que se relacionan nos anexos I e II. O Fondo Social Europeo cofinancia nun 80 % os gastos de funcionamento dos módulos profesionais dos programas de cualificación profesional inicial, no marco do programa cooperativo FSE Galicia 2007-2013, eixe 3, tema prioritario 73.
Artigo 2. Réximes e modalidades
1. Os programas de cualificación profesional inicial poderán cursarse no réxime ordinario ou no réxime integrado a través de distintas modalidades.
2. No réxime ordinario, os módulos do primeiro curso poderán cursarse a través das seguintes modalidades e condicións:
a) Modalidade A, en que todos os módulos profesionais e os módulos formativos de carácter xeral do primeiro curso se imparten nun mesmo centro educativo, agás o de Formación en centros de traballo.
b) Modalidade B, en que os módulos profesionais se imparten nun centro educativo, agás o de Formación en centros de traballo, e os módulos formativos de carácter xeral do primeiro curso se imparten noutro.
c) Modalidade C, en que poderán participar as corporacións locais, as asociacións profesionais, as asociacións non gobernamentais e outras entidades, baixo a coordinación e logo de autorización da Consellería de Cultura, Educación e Ordenación Universitaria, unicamente na opción de programas mixtos en que os módulos formativos de carácter xeral se imparten en centros educativos e os módulos específicos fóra deles.
Nesta modalidade o centro poderá ofrecer calquera dos perfís relacionados no anexo III, tendo en conta as posibilidades de establecemento de convenios coas empresas e as institucións do contorno, as características e necesidades do alumnado solicitante, e o número máximo de prazas autorizadas.
3. No réxime integrado, os módulos poderán cursarse a través das seguintes modalidades e condicións:
a) Modalidade integrada A, en que todos os módulos do programa se imparten nun mesmo centro educativo, agás o de Formación en centros de traballo.
b) Modalidade integrada B, en que os módulos profesionais se imparten nun centro educativo, agás o de Formación en centros de traballo, e os módulos formativos de carácter xeral e os módulos voluntarios se imparten noutro. Os módulos profesionais de réxime integrado poden impartirse en calquera dos dous centros educativos.
Artigo 3. Número máximo de alumnado con matrícula
O número máximo de alumnos e alumnas matriculados no primeiro curso dun programa de cualificación profesional inicial e nos módulos profesionais do segundo curso do réxime integrado será de quince. Para estes efectos, o alumnado con necesidades educativas especiais computará dobre.
Excepcionalmente, a xefatura territorial da Consellería de Cultura, Educación e Ordenación Universitaria que corresponda poderá modificar o límite establecido, considerando as posibilidades organizativas do centro.
Artigo 4. Número mínimo de solicitudes de matrícula
A autorización da oferta nos centros públicos no primeiro curso dun programa de cualificación profesional inicial quedará condicionada a que exista un número mínimo de persoas para cursar os programas de cualificación profesional inicial, que será o seguinte:
a) Nas modalidades A e B para impartir os módulos deberá existir un mínimo de oito matrículas formalizadas no momento de rematar o prazo de matrícula.
b) Na modalidade C, na opción de programas mixtos para impartir os módulos formativos de carácter xeral, deberá existir un mínimo de oito matrículas formalizadas no momento de rematar o prazo de matrícula.
Artigo 5. Autorización de varios grupos
Naqueles centros en que se autoricen dous ou máis grupos do mesmo perfil profesional, no caso das modalidades A e B, ou dous ou máis grupos, no caso da modalidade C, deberán cubrir o total de prazas dos primeiros grupos antes de pór en funcionamento os seguintes. Neste caso terase en conta o número mínimo de oito solicitudes, segundo se indica no artigo anterior.
Artigo 6. Perfil das persoas formadoras na modalidade C mixta
O perfil das persoas formadoras que impartan os módulos profesionais do perfil profesional en ámbitos produtivos deberá incluír os requisitos de formación académica e de experiencia profesional determinados na resolución pola que se establece o perfil de cada un dos programas de cualificación profesional inicial na Comunidade Autónoma de Galicia.
Disposición derradeira primeira. Desenvolvemento normativo
Autorízanse a Dirección Xeral de Educación, Formación Profesional e Innovación Educativa, a Dirección Xeral de Centros e Recursos Humanos, e a Secretaría Xeral Técnica da Consellería de Cultura, Educación e Ordenación Universitaria para adoptaren as medidas precisas para a execución desta orde.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de agosto de 2013